
Bucureşti, 10.05.2022
Către

BIROUL PERMANENT AL CAMEREI DEPUTAŢILOR
Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.35/2020 privind modalitatea de emitere şi prelungirea valabilităţii voucherelor de vacanţă, în contextul situaţiei epidemiologice determinate de răspândirea COVID-19, trimis Comisiei pentru muncă şi protecţie socială şi Comisiei pentru antreprenoriat şi turism, în procedură de urgenţă, cu adresa nr. PLx 156/2020 din 27 aprilie 2020, respectiv adresa Biroului Permanent nr.123/21.02.2022, pentru dezbatere şi examinare pe fond.

	PREŞEDINTE,

Adrian Solomon


	PREŞEDINTE,

Claudiu-Iulius-Gavril Năsui

RAPORT  COMUN
asupra proiectului de Lege pentru aprobarea Ordonanţei de urgenţă a Guvernului nr.35/2020 privind modalitatea de emitere şi prelungirea valabilităţii voucherelor de vacanţă, în contextul situaţiei epidemiologice determinate de răspândirea COVID-19 

În temeiul art.95 şi 117 alin.(3) din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru antreprenoriat şi turism, au fost sesizate, prin adresa 
nr. PLx 156/2020 din 27 aprilie 2020, respectiv adresa Biroului Permanent nr.123/21.02.2022, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.35/2020 privind modalitatea de emitere şi prelungirea valabilităţii voucherelor de vacanţă, în contextul situaţiei epidemiologice determinate de răspândirea COVID-19.
Proiectul de lege are ca obiect de reglementare aprobarea Ordonanţei de urgenţă a Guvernului nr.35/2020 prin care se propune emiterea voucherelor de vacanţă, pentru anul 2020, doar pe suport electronic, pentru a nu pune în pericol sănătatea beneficiarilor voucherelor de vacanţă, având în vedere situaţia extraordinară cauzată de pandemia la nivel mondial a infecţiei cu COVID-19 şi riscurile asociate acesteia. 
La întocmirea prezentului raport comun, comisiile au avut în vedere avizul favorabil al Consiliului Legislativ (nr.261/27.03.2020).
Proiectul de lege a fost adoptat de Senat, în calitate de primă Cameră sesizată, în şedinţa din 23 aprilie 2020.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, comisiile au dezbătut proiectul de lege în şedinţe separate. 

Membrii Comisiei pentru muncă şi protecţie socială au dezbătut proiectul de lege în şedinţele online din 5 şi 19 mai 2020 şi au hotărât, cu unanimitate de voturi, aprobarea proiectului de lege în forma prezentată de Senat, întrucât beneficiarii voucherelor de vacanţă se află în imposibilitatea folosirii acestora, având în vedere riscurile crescute asociate situaţiei epidemiologice şi măsurile dispuse de autorităţile competente în contextul decretării stării de urgenţă pe teritoriul României. Ca atare, este necesară prelungirea valabilităţii voucherelor emise în perioada martie 2019 - decembrie 2019 până la data de 31 mai 2021, acestea urmând a fi utilizate ulterior încheierii situaţiei epidomiologice actuale şi a efectelor acesteia, în condiţii de siguranţă.
La lucrări au participat membrii comisiei conform listei de prezenţă.

La şedinţa Comisiei pentru antreprenoriat şi turism din data de 6 aprilie 2022, au participat la lucrări deputaţii conform propriei liste de prezenţă. 

În urma dezbaterilor şi a opiniilor exprimate, membrii comisiei au hotărât, cu unanimitate de voturi, adoptarea proiectului de lege.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) din Regulamentul Camerei Deputaţilor, republicat cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să propună plenului Camerei Deputaţilor prezentul raport comun, de adoptare a proiectului de lege în forma adoptată de Senat.

	PREŞEDINTE,

Adrian SOLOMON
	PREŞEDINTE,

Claudiu-Iulius-Gavril NĂSUI


	SECRETAR,

Dan-Constantin ŞLINCU

	SECRETAR,
Florin MIRCEA


Întocmit,

Şef birou Lidia Vlădescu

